2.1 ปัจจัยความเสี่ยง

ในปี 2550 แม้เศรษฐกิจของประเทศจะประสบปัญหามากมาย
แต่ภาวะเศรษฐกิจโดยรวมก็ยังมีอัตราการเติบโตที่ดีพอสมควร
สำหรับธุรกิจบ้านจัดสรรอัตราการเติบโตได้ชะลอตัวลง ทั้งนี้เพราะการแข่งขันในธุรกิจมีค่อนข้างสูง
วัสดุมีการปรับตัวเพิ่มขึ้น ทำให้ต้นทุนสินค้ามีราคาสูงขึ้น ในขณะที่กำลังซื้อมีแนวโน้มอ่อนตัวลง
และผู้ซื้อบางส่วนได้ชะลอการตัดสินใจออกไป

ในปี 2551 ธุรกิจบ้านจัดสรรของบริษัทฯยังมีความเสี่ยงค่อนข้างสูง ทั้งนี้ขึ้นอยู่กับปัจจัยต่างๆ
มากมายทั้งด้านเศรษฐกิจ สังคม และการเมืองที่อาจเปลี่ยนแปลงได้เสมอ
ทั้งอาจมีเหตุมาจากปัจจัยจากภายในองค์กร และปัจจัยภายนอกที่บริษัทฯไม่สามารถควบคุมได้
แต่บริษัทฯได้มีการวิเคราะห์และติดตามความเสี่ยงต่างๆ
โดยมีมาตรการติดตามดูแลความเสี่ยงและมาตรการเตือนภัยล่วงหน้าที่เหมาะสม
เพื่อระมัดระวังและลดผลกระทบมิให้มีความรุนแรง
ซึ่งเชื่อว่าจะทำให้ธุรกิจของบริษัทฯสามารถเติบโตอย่างยั่งยืนและมั่นคงต่อไปได้

(1) ความเสี่ยงในการประกอบธุรกิจ

(ก) ความเสี่ยงเกี่ยวกับการแข่งขัน

 ธุรกิจจัดสรรบ้านและที่ดินเป็นธุรกิจที่มีการแข่งขันกันสูงมาก ในภาวะที่เศรษฐกิจดี ก็จะมีผู้ประกอบการเข้ามาในธุรกิจมากราย ปริมาณการก่อสร้างบ้านและอุปทานของบ้านจะทวีจำนวนขึ้นอย่างรวดเร็ว เมื่อปริมาณบ้านมีมากเกินกว่าความต้องการ และเศรษฐกิจเริ่มชะลอตัวลง เช่น ปัจจุบันผู้จัดสรรก็จะแข่งขันกันลดราคาลงเพื่อเร่งการขายให้ได้ตามเป้าหมาย การแข่งขันจะยิ่งรุนแรงขึ้น ยอดขายโดยรวมจะลดลงในขณะที่ต้นทุนและค่าใช้จ่ายจะสูงขึ้น จึงทำให้กำไรมีแนวโน้มลดลง

ทางแก้ไข คือ ต้องติดตามภาวะตลาดบ้านจัดสรรและทิศทางภาวะเศรษฐกิจอย่างใกล้ชิด
ในกรณีที่มีการแข่งขันสูง และปริมาณบ้านพร้อมโอนเหลืออยู่ในตลาดมาก
บริษัทฯจะสร้างบ้านตามการจอง ตามความต้องการของผู้ซื้อ โดยเน้นความแตกต่าง
ทางด้านแบบบ้านและวัสดุอุปกรณ์ ที่สำคัญอย่างยิ่งคือ ต้องสร้างบ้านคุณภาพดี
ควบคุมต้นทุนมิให้สูงเกินไป และให้ความสำคัญด้านบริการเป็นพิเศษ
เพื่อเพิ่มความพึงพอใจให้แก่ลูกค้า และจะไม่สร้างบ้านพร้อมอยู่เหลือไว้จำนวนมาก
เพราะจะเป็นภาระในการใช้เงินกู้ยืมเพิ่มขึ้น
ยิ่งการขายล่าช้าจะทำให้เพิ่มค่าใช้จ่ายและเสียดอกเบี้ยมากขึ้น กำไรจะลดลง

(2) ความเสี่ยงทางด้านการก่อสร้าง

(ข) ความเสี่ยงเกี่ยวกับการขาดแคลนแรงงาน

ระบบการก่อสร้างบ้านในปัจจุบันยังเป็นระบบที่ใช้แรงงานจำนวนมาก การขยายตัวทางเศรษฐกิจ
ก่อให้เกิดปัญหาขาดแคลนแรงงานโดยเฉพาะแรงงานฝีมือดียิ่งหายาก
จึงทำให้ค่าจ้างแรงงานและค่าจ้างเหมาก่อสร้างมีราคาเพิ่มขึ้น
นอกจากต้นทุนจะเพิ่มสูงขึ้นแล้วยังมีปัญหาเรื่องการก่อสร้างล่าช้า และด้อยคุณภาพอีกด้วย
เป็นการสร้างความไม่พึงพอใจให้แก่ลูกค้า
และทำให้เสียค่าใช้จ่ายเพิ่มขึ้นในการปรับปรุงแก้ไขสิ่งที่ชำรุดบกพร่องต่างๆ

ทางแก้ คือ เลือกวิธีก่อสร้างที่ใช้แรงงานน้อยลงใช้วัสดุกึ่งสำเร็จรูปมากขึ้น
มีการวางแผนและควบคุมกระบวนการก่อสร้างอย่างมีประสิทธิภาพ เพื่อช่วยประหยัดเวลา
ลดความสูญเสีย และช่วยลดต้นทุนให้ต่ำลง

(3) ความเสี่ยงจากวัสดุขึ้นราคา

มีปัจจัยหลายอย่างที่เป็นต้นเหตุให้ราคาวัสดุปรับตัวสูงขึ้น เช่น การปรับเพิ่มขึ้นของราคาน้ำมัน
จะมีผลให้ค่าขนส่งและต้นทุนสินค้าปรับตัวเพิ่มขึ้น นอกจากนั้นอาจเกิดภาวะขาดแคลนเหล็ก
เพราะตลาดโลกมีความต้องการสูง ซึ่งจะทำให้ราคาเหล็กที่ใช้ในการก่อสร้างมีราคาสูงและหายาก
สาเหตุต่างๆ เหล่านี้จะทำให้ต้นทุน สินค้าเพิ่มขึ้น
และการก่อสร้างเสร็จล่าช้าถ้าบริษัทฯไม่สามารถปรับราคาขายให้สอดคล้องกับต้นทุนที่เพิ่มได้จะเกิดความเสี่ยง
คือ กำไรจะลดลง

ทางแก้ไข คือ บริษัทฯต้องประเมินภาวะตลาดวัสดุให้ดี มีการทำสัญญาซื้อขายวัสดุล่วงหน้า
โดยคำนวณปริมาณที่จะใช้ทั้งปีและทำข้อตกลงไว้ก่อน หากเกิดปัญหาวัสดุขาดแคลน
หรือมีการปรับขึ้นราคา บริษัทฯก็จะได้รับผลกระทบไม่มาก

(4) ความเสี่ยงจากความไม่แน่นอนทางด้านสังคม และการเมือง

ภาวะสังคมและการเมืองในปี 2551 อยู่ในช่วงของการปรับเปลี่ยน
เพราะจะมีการบริหารโดยรัฐบาลใหม่ที่มาจากการเลือกตั้ง ความคิดของคนในสังคมยังไม่ค่อยมั่นใจ
เพราะเป็นรัฐบาลผสมมาจากหลายพรรค
แต่ส่วนมากก็ยังมีความหวังและคิดว่าน่าจะสร้างความเชื่อมั่นให้แก่นักลงทุนได้มากขึ้น
เศรษฐกิจจะเติบโตขึ้น
แต่ความไม่แน่นอนและสังคมที่แบ่งแยกก่อให้เกิดบรรยากาศที่ไม่เอื้ออำนวยต่อการลงทุน
ต่อการบริโภค และมีผลต่อการขยายตัวทางเศรษฐกิจ ถือเป็นความเสี่ยงที่สำคัญของธุรกิจ
โดยเฉพาะธุรกิจบ้านจัดสรร ซึ่งผู้บริโภคมีแนวโน้มที่จะชะลอการตัดสินใจออกไปก่อน

ทางแก้ไข คือ บริษัทฯต้องติดตามภาวะการต่างๆ อย่างใกล้ชิด ติดตามนโยบายของรัฐบาล และการ
กระทำต่างๆว่าสามารถสร้างความเชื่อมั่นให้แก่ผู้บริโภคและนักลงทุนได้มากน้อยเพียงใด
และในภาวะที่มีความเสี่ยงดังกล่าว บริษัทฯจะต้องดำเนินธุรกิจด้วยความรอบคอบระมัดระวัง
ใช้การตลาดวิเคราะห์ และเจาะกลุ่ม ลูกค้าให้ตรงเป้าหมาย
ใช้งบประมาณอย่างมีประสิทธิภาพและไม่ก่อภาระหนี้สินให้เพิ่มสูงขึ้นจนอาจเป็นอันตรายแก่ธุรกิจ